VšĮ Vilniaus statybininkų rengimo centro nuolatinės turto nuomos konkurso komisijos 2022-06-03 posėdžio protokolas Nr.15

**VIEŠOSIOS ĮSTAIGOS VILNIAUS STATYBININKŲ RENGIMO CENTRO NEKILNOJAMO TURTO VIEŠO NUOMOS KONKURSO SĄLYGOS**

**2022-06-03**

**I. BENDROSIOS NUOSTATOS**

1. Viešoji įstaiga Vilniaus statybininkų rengimo centras, buveinės adresas Vilnius, Laisvės pr.53, įmonės kodas 111963657, numato išnuomoti patikėjimo teise valdomą ilgalaikį turtą, nurodytą 6 punkte, tiesioginio viešojo nuomos konkurso būdu (toliau - konkursas).

2. Konkursas vykdomas vadovaujantis Valstybės ilgalaikio materialiojo turto nuomos viešojo konkurso ir nuomos be konkurso organizavimo ir vykdymo tvarkos aprašu, patvirtintu Lietuvos Respublikos Vyriausybės 2001 m. gruodžio 14 d. nutarimu Nr. 1524 „Dėl valstybės ilgalaikio materialiojo turto, valstybės ir savivaldybių nekilnojamojo turto nuomos“ (toliau – Tvarkos aprašas), kitais teisės aktais ir šiomis konkurso sąlygomis.

3. Konkursą organizuoja ir vykdo VšĮ Vilniaus statybininkų rengimo centro direktoriaus įsakymu sudaryta nuolatinė turto nuomos konkurso komisija (toliau - Komisija).

4. Konkursas skelbiamas viešai [www.sutarta.lt](http://www.sutarta.lt) ir Viešosios įstaigos Vilniaus statybininkų rengimo centro interneto svetainėje [www.vsrc.lt](http://www.vsrc.lt) (*paslaugos → patalpų nuoma*).

**5. Kontaktiniai asmenys dėl konkurso sąlygų:**

- viešųjų pirkimų organizatorė Daiva Šaulienė, tel. 8-671-70248;

- vyr. finansininkė Erika Pauliukevičienė, tel. (8-5) 2423591.

**II. VIEŠOJO NUOMOS KONKURSO OBJEKTAS**

6. Viešoji įstaiga Vilniaus statybininkų rengimo centras tiesioginio viešo nuomos konkurso būdu **išnuomoja administraciniai veiklai vykdyti mokslo paskirties pastato (pastato unikalus numeris – 1098-0018-6016, bendras pastato plotas 7231,86 kv.m.) 35,55 kv.m. patalpą, esančią adresu Laisvės pr.53, Vilniuje (nekilnojamojo turto objekto kadastrinių matavimų byloje patalpa pažymėta indeksu 1-65).** Patalpos paskirtis negali būti keičiama.

7. Patalpa skirta ilgalaikei nuomai. Patalpa bus nuomojama nuo konkurso dalyvio, pripažinto laimėtoju, pasiūlyme nurodytos patalpos nuomos pradžios iki 2023 m. rugpjūčio 31 d.

8. Patalpa nuomojama be baldų. Patalpoje nėra WC.

9. Pradinis turto nuompinigių dydis už 1 (vieną) mėnesį **- 250,00 (du šimtai penkiasdešimt) Eur. su PVM**.

10. Suinteresuoti asmenys gali apžiūrėti nuomojamą patalpą I-IV nuo 9:00 val. iki 16:00 val., V – nuo 9:00 val. iki 15:00 val., bet ne vėliau kaip likus 3 (trims) dienoms iki 19 punkte nurodyto pasiūlymų pateikimo termino. Kontaktinis asmuo: padėjėjas ūkio reikalams Romanas Gurklys, tel. +370 676 48564.

**III. REIKALAVIMAI KONKURSO DALYVIAMS**

11. Konkurse gali dalyvauti visi suinteresuoti fiziniai ir juridiniai asmenys, atitinkantys visus konkurso sąlygų reikalavimus.

12. Konkurso dalyvių siūlomas turto nuompinigių dydis už 1 (vieną) mėnesį (Eur. su PVM) negali būti mažesnis kaip nustatytas pradinis turto nuompinigių dydis (9 punktas).

13. Jei vykdant sutartį bus pakeistos teisės aktų nuostatos dėl PVM skaičiavimo, tai nuompinigių dydis gali būti perskaičiuojama pagal teisės aktų reikalavimus.

14. Pateikdamas pasiūlymą (1 priedas) konkurso dalyvis sutinka su šiomis konkurso sąlygomis ir patvirtina, kad jo pasiūlyme pateikta informacija yra teisinga ir apima viską, ko reikia tam, kad nuomos sutartis būtų įvykdyta tinkamai.

**IV. PASIŪLYMŲ PATEIKIMAS IR JŲ REGISTRAVIMAS**

15. Konkurso dalyvis privalo sumokėti pradinį įnašą 250,00 Eur. su PVM į Viešosios įstaigos Vilniaus statybininkų rengimo centro AB ,,Swedbank“ banko atsiskaitomąją sąskaitą Nr. LT06 7300 0100 8597 0660, banko kodas 73000, įmonės kodas 111963657. **Pradinis įnašas privalo būti sumokėtas iki pateikiant voką su pasiūlymu registracijai.**

16. Konkurso dalyvių pasiūlymai turi būti pateikiami lietuvių kalba, užklijuotame voke, ant kurio turi būti užrašyta:

16.1. konkurso dalyvio pavadinimas ir adresas;

16.2. turto, kurio nuomos konkursas buvo skelbtas, pavadinimas, adresas ir nuoroda „Turto nuomos konkursui“.

17. Kartu su voku pateikiamas dokumentas, patvirtinantis, kad pradinis įnašas sumokėtas (bankinio pavedimo kopija). **Šis dokumentas į voką nededamas.**

18. **Voke turi būti pateikta:**

18.1. pasiūlymas (1 priedas), kuriame nurodytas siūlomas konkretus nuompinigių dydis, nurodytas konkurso dalyvio ar jo įgalioto asmens vardas, pavardė, gyvenamosios vietos adresas (šie reikalavimai taikomi fiziniams asmenims) arba asmens teisinė forma, pavadinimas, kodas ir buveinės adresas (šie reikalavimai taikomi juridiniams asmenims), kontaktinio asmens telefono numeris, elektroninio pašto adresas (skirta informacijos pateikimui), banko sąskaitos numeris, į kurią komisija turės pervesti grąžinamą pradinį įnašą;

18.2. nustatyta tvarka patvirtintas įgaliojimas, jeigu konkurso dalyviui konkurse atstovauja jo įgaliotas asmuo.

19. Konkurso dalyviai registruojami ir vokus su pasiūlymais turi pateikti **ne vėliau kaip iki 2022 m. birželio 13 d. 12:00 val.** adresu Viešoji įstaiga Vilniaus statybininkų rengimo centras, Laisvės pr.53, Vilnius, 104 kab. Vėliau pateikti vokai nebus registruojami. Vokus iki nurodyto termino galima pristatyti I-IV nuo 9:00 val. iki 16:00 val., V – nuo 9:00 val. iki 15:00 val.

20. Konkurso dalyviai bus registruojami konkurso dalyvių registracijos pažymoje. Konkurso dalyvių registracijos pažymoje bus šie rekvizitai: konkurso dalyvio registracijos eilės numeris, voko gavimo data ir tikslus laikas (minučių tikslumu), konkurso dalyvio pavadinimas. Konkurso dalyvio registracijos eilės numeris užrašomas ant konkurso dalyvio pateikto užklijuoto voko.

21. Asmenys konkurso dalyviais neregistruojami, jeigu jie nesumokėjo pradinio įnašo ir nepateikė dokumento, patvirtinančio, kad šis įnašas sumokėtas, jeigu pateikė neužklijuotą voką arba voką pateikė pasibaigus skelbime nurodytam dokumentų registravimo laikui, jeigu pagal užrašą ant gauto užklijuoto voko neįmanoma identifikuoti norimo išsinuomoti turto, jeigu nurodyti trūkumai neištaisomi, kol dokumentai registruojami.

22. Įregistruotas konkurso dalyvis iki pasiūlymų pateikimo termino turi teisę atšaukti pateiktą pasiūlymą ir pateikti naują pasiūlymą ir kitus 18 punkte nurodytus dokumentus. Tokiu atveju konkurso dalyvių registracijos pažymoje įrašoma, kad ankstesnis pasiūlymas atšauktas ir, jeigu pateiktas naujas vokas, nurodoma naujo voko pateikimo data ir laikas. Konkurso dalyviui, pateikusiam voką su naujais dokumentais, suteikiamas naujas registracijos numeris. Draudžiama pateikti naują pasiūlymą, neatšaukus ankstesnio. Konkurso dalyviui, atšaukusiam pateiktą pasiūlymą, jo pateikti dokumentai grąžinami įvykus konkursui arba, jeigu dalyvauti konkurse neįsiregistruoja nė vienas kitas asmuo, pasibaigus dokumentų registravimo terminui.

23. Iki komisijos posėdžio pradžios konkurso dalyvių vokai su dokumentais neatplėšiami, kiti asmenys su duomenimis apie įregistruotus konkurso dalyvius nesupažindinami.

**V. VOKŲ SU KONKURSO DALYVIŲ PASIŪLYMAIS ATPLĖŠIMAS, PASIŪLYMŲ NAGRINĖJIMAS IR VERTINIMAS**

**24. Vokai su konkurso dalyvių pasiūlymais bus atplėšiami Komisijos posėdyje 2022 m. birželio 13 d. 12:10 val.** adresu: Laisvės pr.53, Vilnius, 104 kab. Dalyvauti konkurse turi teisę įregistruoti konkurso dalyviai ar jų įgalioti atstovai.

25. Komisijos pirmininkas leidžia atvykusiems konkurso dalyviams arba jų atstovams įsitikinti, kad vokai su pasiūlymais yra nepažeisti. Tik tada jis atplėšia vokus, nepažeisdamas užklijavimo juostos. Komisijos pirmininkas skelbia konkurso dalyvio pavadinimą, siūlomą nuompinigių dydį už 1 (vieną) mėnesį Eur. su PVM.

26. Komisija nagrinėja gautus pasiūlymus ir tikrina, ar teisingai ir pagal pateiktą formą užpildytas pasiūlymas (1priedas);

27. Komisija vertina tuos pasiūlymus, kurie atitinka šio konkurso sąlygų visus reikalavimus.

28. Įvertinus pateiktus pasiūlymus, sudaroma pasiūlymų eilė. Pasiūlymai šioje eilėje surašomi kainos mažėjimotvarka (pirmoje vietoje įrašomas dalyvis nurodęs didžiausią nuompinigių dydį).

29. Konkurso laimėtoju pripažįstamas konkurso dalyvis, pasiūlyme nurodęs didžiausią nuompinigių dydį už vieną mėnesį Eur. su PVM. Jeigu tokį pat (didžiausią) dydį pasiūlo keli konkurso dalyviai, laimėtoju pripažįstamas dalyvis, anksčiau įregistruotas pažymoje.

30.Paskelbti nuompinigių dydžiai, juos pasiūlę konkurso dalyviai, konkurso rezultatai įrašomi komisijos protokole, kurį ne vėliau kaip kitą dieną po komisijos posėdžio pasirašo komisijos pirmininkas ir komisijos nariai. Konkurso dalyviai ar jų įgalioti atstovai turi teisę susipažinti su komisijos protokolu.

**VI. KITOS KONKURSO SĄLYGOS**

31. Kai konkursą laimi didžiausią nuompinigių dydį pasiūlęs, bet į komisijos posėdį neatvykęs konkurso dalyvis,jam ne vėliau kaip per 3 darbo dienas nuo komisijos protokolo pasirašymo komisija elektroniniu paštu išsiunčia pranešimą, kuriame nurodomi tikslūs nuomos sutarties pasirašymo data ir laikas, taip pat nurodoma galimybė konkurso laimėtojui suderinti kitą nuomos sutarties pasirašymo datą. Konkurso dalyviai, neatvykę į komisijos posėdį, apie konkurso rezultatus informuojami elektroniniu paštu per 3 darbo dienas nuo komisijos protokolo pasirašymo.

32. Konkurso laimėtojas, negalintis atvykti nurodytu laiku pasirašyti nuomos sutarties, turi ne vėliau kaip per 5 darbo dienas nuo pranešimo gavimo apie tai informuoti komisiją ir suderinti kitą nuomos sutarties pasirašymo datą. Jeigu konkurso dalyvis, pripažintas konkurso laimėtoju, atsisako sudaryti nuomos sutartį arba nepranešęs, kad negali nurodytu laiku atvykti pasirašyti nuomos sutarties, neatvyksta pasirašyti nuomos sutarties, pradinis įnašas jam negrąžinamas. Tokiu atveju komisijos sprendimu konkurso laimėtoju pripažįstamas kitas pagal eilę konkurso sąlygas atitinkančius dokumentus pateikęs konkurso dalyvis, pasiūlęs didžiausią nuompinigių dydį.

33. Jeigu dalyvauti konkurse užsiregistruoja tik vienas konkurso dalyvis, jis atitinka konkurso sąlygose nustatytus reikalavimus ir jis pasiūlo nuompinigių dydį, ne mažesnį už nustatytą pradinį nuompinigių dydį, konkurso dalyvis pripažįstamas konkurso laimėtoju.

34. Jeigu dalyvauti konkurse neužsiregistruoja nė vienas dalyvis arba visi konkurso dalyviai pasiūlo nuompinigių dydį, mažesnį už nustatytą pradinį nuompinigių dydį, ir (ar) pateikiami ne visi 18 punkte nurodyti dokumentai, konkursas skelbiamas neįvykusiu.

35. Konkurso dalyviams, nelaimėjusiems konkurso, arba 34 punkte nurodytu atveju konkursą paskelbus neįvykusiu, turto valdytojas per 5 darbo dienas po komisijos protokolo pasirašymo grąžina pradinius įnašus į sąskaitas, nurodytas konkurso dalyvių dokumentuose.

36. Konkurso laimėtojo pradinis įnašas įskaitomas į turto nuompinigius.

37. Nuomotojas bet kuriuo metu iki nuomos sutarties sudarymo turi teisę nutraukti konkurso procedūras, jeigu:

37.1. atsiranda aplinkybių, kurių nebuvo galima numatyti iki paskelbiant konkursą;

37.2. paskelbus konkursą paaiškėja, kad Turto nuoma negalima.

38. Konkurso dalyviai apie sprendimą nutraukti konkurso procedūras informuojami raštu (jiems išsiunčiami pranešimai elektroniniu paštu), ir pradinis įnašas jiems grąžinamas per 5 darbo dienas nuo sprendimo nutraukti konkursą priėmimo.

39. Nuomotojo ir konkurso dalyvių ginčai sprendžiami Lietuvos Respublikos administracinių bylų teisenos įstatymo (Žin., 1999, Nr. 13-308; 2000, Nr. 85-2566) nustatyta tvarka.

40. Turto nuomos sutarties projektas (2 priedas) ir pasiūlymo forma (1 priedas) pridedami prie šių konkurso sąlygų.

**VII. SUTARTIES PAGRINDINĖS SĄLYGOS**

41. Visos sutarties sąlygos pateiktos šių konkurso sąlygų 2 priede.

42. Nuomotojas nuomos sutartį, sudarytą pagal 2 priede pateiktą sutarties projektą pasirašo su konkurso laimėtoju arba jo įgaliotu atstovu – ne anksčiau kaip per 5 darbo dienas ir ne vėliau kaip per 10 darbo dienų nuo komisijos protokolo pasirašymo, išskyrus tuos atvejus, kai konkurso laimėtojui informavus, kad jis negali nurodytu laiku atvykti pasirašyti nuomos sutarties, suderinama kita nuomos sutarties pasirašymo data.

43. Nuomotojas įsipareigoja per 15 (penkiolika) darbo dienų nuo sutarties pasirašymo dienos kreiptis į valstybės įmonę Registrų centrą dėl sutarties įregistravimo Nekilnojamojo turto registre ir apmokėti su sutarties registravimu susijusias išlaidas.

45. Nuomininkas įsipareigoja per 20 (dvidešimt) kalendorinių dienų nuo sąskaitos faktūros gavimo dienos kompensuoti nuomotojui su sutarties įregistravimu Nekilnojamojo turto registre susijusias išlaidas.

Priedas Nr.1

**PASIŪLYMAS**

**DĖL PATALPOS, ESANČIOS ADRESU LAISVĖS PR.53, VILNIUS,**

**ILGALAIKĖS NUOMOS**

\_\_\_\_\_\_\_Nr.\_

(Data)

Sudarymo vieta

|  |  |
| --- | --- |
| Įmonės pavadinimas (jei pasiūlymą teikia fizinis asmuo - fizinio asmens vardas, pavardė) |  |
| Įmonės adresas (jei pasiūlymą teikia fizinis asmuo - fizinio asmens adresas) |  |
| Įmonės kodas *(jei pasiūlymą teikia fizinis asmuo – asmens kodas)* |  |
| Įmonės vadovo ar jo įgalioto asmens v. pavardė *(fiziniam asmeniui netaikoma)* |  |
| Telefono numeris  |  |
| El. pašto adresas  |  |
| Banko sąskaitos numeris, į kurią komisija turės pervesti grąžinamą pradinį įnašą |  |

Šiuo pasiūlymu pažymime ir patvirtiname, kad sutinkame su visomis konkurso sąlygomis, nustatytomis nekilnojamo turto viešo nuomos konkurso sąlygose. Patvirtiname, kad ilgalaikės nuomos sutarties vykdymo metu užtikrinsime visus konkurso sąlygose nustatytus reikalavimus ir siūlome tokį nuompinigių dydį:

|  |  |  |  |
| --- | --- | --- | --- |
| **Eil.** **Nr.**  | **Nuomojamas turtas** | **Mat vnt.**  | **Nuompinigiai****EUR su PVM** |
| 1.  | Patalpa, esanti adresu Laisvės pr.53, Vilniuje – 35,55 m2 (pastato unikalus Nr. 1098-0018-6016, bendras pastato plotas 7231,86 kv.m., nekilnojamojo turto objekto kadastrinių matavimų byloje patalpa pažymėta indeksu 1-65) | 1 (vienas) mėnuo |  |

1. Patalpos ilgalaikės nuomos terminas:

nuo 2022 m. \_\_\_\_\_\_\_ mėn. \_\_\_ d. iki 20­­23 m. rugpjūčio mėn. 31 d.

2. Turtas skirtas \_(nurodoma kokiam tikslui konkurso dalyvis naudos nuomojamą turtą)\_veiklai vykdyti.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_

(Konkurso dalyvio arba jo įgalioto (Parašas) (Vardas ir pavardė)

asmens pareigų pavadinimas)

**Pastaba: pasiūlymo formoje turi būti nurodyta visa prašoma informacija.**

Priedas Nr.2

**TURTO ILGALAIKĖS NUOMOS SUTARTI*S***

\_\_\_\_\_\_\_\_\_\_\_\_\_\_\_\_\_\_\_\_ d. Nr.

(data)

\_\_\_\_\_\_\_\_\_\_\_\_\_\_\_\_\_\_\_

(sudarymo vieta)

Nuomotojas ,

 (valstybės turto valdytojo teisinė forma, pavadinimas, kodas ir registracijos adresas)

atstovaujamas (-a) ,

 (atstovo vardas, pavardė, pareigos)

veikiančio (-ios) pagal ,

 (atstovavimo pagrindas, dokumento data, numeris)

ir nuomininkas

 (teisinė forma, pavadinimas, kodas ir registracijos adresas, jeigu nuomininkas yra juridinis asmuo, arba vardas, pavardė, gyvenamosios vietos adresas ir asmens kodas, jeigu nuomininkas yra fizinis asmuo)

 ,

atstovaujamas (-a) ,

 (atstovo vardas, pavardė, pareigos)

veikiančio (-ios) pagal ,

 (atstovavimo pagrindas, dokumento data, numeris)

vadovaudamiesi nuomos viešojo konkurso, įvykusio \_\_\_\_\_ m. \_\_\_\_\_\_\_\_\_\_\_\_ \_\_\_ d., rezultatais, sudaro šią turto ilgalaikės nuomos sutartį (toliau – Sutartis). Toliau Sutartyje nuomotojas ir nuomininkas kiekvienas atskirai gali būti vadinami šalimi, o abu kartu – šalimis.

**I. SUTARTIES DALYKAS**

1.1. Nuomotojas įsipareigoja perduoti nuomininkui **mokslo paskirties pastato (pastato unikalus numeris – 1098-0018-6016,** **bendras pastato plotas 7231,86 kv.m.) 35,55 kv.m. patalpą, esančią adresu Laisvės pr.53, Vilniuje (nekilnojamojo turto objekto kadastrinių matavimų byloje patalpa pažymėta indeksu 1-65),** naudoti ir laikinai valdyti už nuomos mokestį, o nuomininkas įsipareigoja priimti patalpą ir už ją mokėti nuomos mokestį.

Patalpa nuomojama be baldų. Patalpoje nėra WC.

1.2. Turtas skirtas \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_veiklai vykdyti.

(nurodyti turto naudojimo paskirtį)

**II. NUOMOS TERMINAS**

2.1. Patalpos ilgalaikės nuomos terminas nuo 2022 m. \_\_\_\_\_\_\_\_\_ d. iki 2023 m. rugpjūčio mėn. 31 d.

2.2. Patalpos nuomos terminas abipusiu šalių susitarimu gali būti pratęstas (vadovaujantis sutarties 6.2 punktu).

**III. NUOMOS MOKESTIS**

3.1. Nuomininkas už patalpos, nurodytos šios Sutarties 1.1 punkte, nuomą įsipareigoja mokėti nuomotojui nuompinigius – \_(suma skaičiais)\_\_ Eur. su PVM (suma žodžiais). per mėnesį. Į kainą įskaityti visi komunaliniai ir kiti mokesčiai.

3.2. Nuomininkas moka nuompinigius kas mėnesį pagal nuomotojo pateiktą PVM sąskaitą-faktūrą. PVM sąskaita – faktūra turi būti apmokėta ne vėliau kaip per 20 (dvidešimt) dienų nuo jos išrašymo dienos.

3.3. Nuompinigiai pradedami skaičiuoti nuo šios Sutarties 2.1 punkte nurodyto nuomos termino pradžios.

**IV. ŠALIŲ TEISĖS IR PAREIGOS**

**4.1. Nuomotojas įsipareigoja:**

4.1.1. Sutarties galiojimo laikotarpiu atlikti nuomojamo turto ar su juo susijusių inžinerinių sistemų kapitalinio remonto darbus, kai atliekami viso objekto, kurio dalis nuomojama, arba su tuo objektu susijusių inžinerinių tinklų kapitalinio remonto darbai;

4.1.2. informuoti nuomininką apie išorinių inžinerinių tinklų ir komunikacijų remonto darbus, kurie trukdytų nuomininko veiklai, per 3 darbo dienas nuo tokių aplinkybių sužinojimo; nuomotojas neatsako už šildymo, vandentiekio ir elektros tinklų sutrikimus, jeigu šie sutrikimai įvyksta ne dėl nuomotojo kaltės;

4.1.3. pasibaigus Sutarties galiojimo terminui arba Sutartį nutraukus prieš terminą, priimti iš nuomininko turtą;

4.1.4. per 15 (penkiolika) darbo dienų nuo Sutarties pasirašymo dienos kreiptis į valstybės įmonę Registrų centrą dėl Sutarties įregistravimo Nekilnojamojo turto registre ir apmokėti su Sutarties registravimu susijusias išlaidas.

4.2. Nuomotojas turi teisę Sutarties galiojimo laikotarpiu tikrinti išnuomotą turtą, taip pat turi kitų teisių ir pareigų, nustatytų Sutartyje ir teisės aktuose.

**4.3. Nuomininkas įsipareigoja:**

4.3.1. per 20 (dvidešimt) kalendorinių dienų nuo sąskaitos faktūros gavimo dienos kompensuoti nuomotojui su Sutarties įregistravimu Nekilnojamojo turto registre susijusias išlaidas.

4.3.2. laiku mokėti Sutartyje nustatytą nuomos mokestį ir kitus pagal Sutartį priklausančias įmokas ir mokesčius;

4.3.3. naudoti turtą pagal paskirtį, nurodytą Sutarties 1.2 punkte, vadovautis nustatytais šios paskirties turto priežiūros, priešgaisrinės saugos ir sanitariniais reikalavimais, užtikrinti jo gerą būklę (atsižvelgdamas į normalų nusidėvėjimą), saugoti turtą nuo sugadinimo, dingimo;

4.3.4. sudaryti nuomotojui sąlygas tikrinti nuomojamo turto būklę;

4.3.5. pasibaigus Sutarties galiojimo terminui arba Sutartį nutraukus prieš terminą, perduoti turtą tvarkingą, tokios pat būklės, kokios jis perduotas nuomininkui, atsižvelgdamas į fizinį turto nusidėvėjimą, su visais padarytais pertvarkymais, kurių negalima atskirti nepadarant žalos turtui; nuomininkui neatlyginamos turto pagerinimo išlaidos, todėl nuomininkas, pasibaigus Sutarčiai ar ją nutraukus, neturi teisės reikalauti kompensacijos už turto pagerinimą.

4.4. Nuomininkas turi ir kitų teisių ir pareigų, nustatytų Sutartyje ir teisės aktuose.

4.5. Nuomininkas neturi teisės subnuomoti turto (ar jo dalies) ar suteikti tretiesiems asmenims kokių nors kitų teisių naudotis turtu (ar jo dalimi). Nuomininkas taip pat neturi teisės perleisti visų ar dalies savo teisių ir (ar) pareigų, kylančių iš Sutarties, įkeisti turto nuomos teisės ar perduoti jos kaip turtinio įnašo kuriam nors trečiajam asmeniui ar kitaip suvaržyti Sutartyje nustatytų turto nuomos teisių.

4.6. Nuomininkui draudžiama be rašytinio nuomotojo sutikimo atlikti statinio kapitalinio remonto ar rekonstravimo darbus. Nuomininkas turi teisę be išankstinio nuomotojo sutikimo savo lėšomis atlikti turto pertvarkymus, reikalingus tam, kad turtą būtų galima naudoti pagal paskirtį, nurodytą Sutarties 1.2 punkte, su sąlyga, kad tokie pertvarkymai nesusiję su statinio rekonstravimu ar kapitaliniu remontu, kaip jie apibrėžti Lietuvos Respublikos statybos įstatyme.

**V. ŠALIŲ ATSAKOMYBĖ**

5.1. Nuomininkas, per Sutartyje nustatytus terminus nesumokėjęs nuompinigių ir (ar) kitų mokesčių ir įmokų, privalo mokėti nuomotojui 0,05 procento dydžio delspinigius nuo visos nesumokėtos sumos už kiekvieną pavėluotą dieną.

5.2. Delspinigių sumokėjimas neatleidžia nuomininko nuo pagrindinės prievolės įvykdymo.

5.3. Už turto pabloginimą nuomininkas atsako Lietuvos Respublikos civilinio kodekso 6.500 straipsnyje nustatyta tvarka.

**VI. SUTARTIES GALIOJIMAS, ATNAUJINIMAS, PAKEITIMAS IR PASIBAIGIMAS**

6.1. Ši Sutartis įsigalioja jos pasirašymo dieną ir galioja, iki visiškai ir tinkamai įvykdomi Sutartyje nustatyti įsipareigojimai arba Sutartis nutraukiama Sutartyje ir (ar) teisės aktuose nustatyta tvarka.

6.2. Nuomininkas, per visą nuomos terminą laikęsis savo įsipareigojimų pagal Sutartį, nuomos terminui pasibaigus turės pirmenybės teisę prieš kitus asmenis atnaujinti turto nuomos Sutartį. Nuomotojas privalo užtikrinti, kad turto nuomos Sutarties atnaujinimo atveju bendra nuomos trukmė nebūtų ilgesnė kaip 10 metų. Nuomotojas ne vėliau kaip prieš 2 (du) mėnesius iki nuomos termino pabaigos raštu informuoja nuomininką apie siūlymą atnaujinti turto nuomos Sutartį, nurodydamas nuomos terminą ir pasiūlydamas nuomininkui išsinuomoti turtą tokiomis pat ar naujomis nuomotojo nuožiūra nurodytomis sąlygomis. Nuomininkas privalo ne vėliau kaip per 1 (vieną) mėnesį nuo nuomotojo pranešimo gavimo dienos raštu atsakyti nuomotojui, ar sutinka atnaujinti turto nuomos Sutartį. Nuomininkui raštu neatsakius nuomotojui per 1 (vieną) mėnesį nuo pranešimo iš nuomotojo gavimo dienos, laikoma, kad nuomininkas atsisako atnaujinti turto nuomos Sutartį.

6.3. Nuomininkas neturės pirmenybės teisės sudaryti naujos turto nuomos Sutarties papildomam terminui, jeigu nuomotojas iki nuomos termino pabaigos bus pareiškęs nuomininkui bent vieną pagrįstą rašytinį įspėjimą dėl Sutarties nuostatų pažeidimo.

6.4. Visi Sutartis pakeitimai, papildymai ir priedai galioja, jeigu jie sudaryti raštu ir pasirašyti Sutarties šalių.

6.5. Ši Sutartis pasibaigia arba gali būti nutraukta:

6.5.1. pasibaigus nuomos terminui;

6.5.2. Sutarties šalių susitarimu;

6.5.3. nuomininkas daugiau kaip 30 kalendorinių dienų nuo šios Sutarties 3.2 punkte nurodyto termino vėluoja apmokėti nuomotojo pateiktas PVM sąskaitas-faktūras;

6.5.4. kitais Lietuvos Respublikos civilinio kodekso nustatytais atvejais ir tvarka;

6.5.5. Lietuvos Respublikos civilinio kodekso nustatyta tvarka, kai išnuomoto turto reikia valstybės funkcijoms atlikti.

**VII. NENUGALIMOS JĖGOS (*Force Majeure*) APLINKYBĖS**

7.1. Nė viena šalis nelaikoma pažeidusi Sutartį arba nevykdanti savo įsipareigojimų pagal Sutartį, jeigu įsipareigojimus vykdyti jai trukdo nenugalimos jėgos (force majeure) aplinkybės, atsiradusios po Sutarties įsigaliojimo dienos, vadovaujantis Lietuvos Respublikos civilinio kodekso 6.212 straipsniu ir Atleidimo nuo atsakomybės esant nenugalimos jėgos (force majeure) aplinkybėms taisyklėmis, patvirtintomis Lietuvos Respublikos Vyriausybės 1996 m. liepos 15 d. nutarimu Nr. 840.

7.2. Jeigu kuri nors šalis mano, kad atsirado nenugalimos jėgos (force majeure) aplinkybių, dėl kurių ji negali vykdyti savo įsipareigojimų, ji nedelsdama, ne vėliau kaip per 3 kalendorines dienas nuo tokių aplinkybių atsiradimo, informuoja apie tai kitą šalį, pranešdama apie aplinkybių pobūdį, galimą trukmę ir tikėtiną poveikį. Jeigu nuomotojas raštu nenurodo kitaip, nuomininkas toliau vykdo savo įsipareigojimus pagal Sutartį tiek, kiek įmanoma, ir ieško alternatyvių būdų, kaip vykdyti savo įsipareigojimus, kurių vykdyti nenugalimos jėgos (force majeure) aplinkybės netrukdo.

7.3. Jeigu nenugalimos jėgos (force majeure) aplinkybės trunka ilgiau kaip 90 kalendorinių dienų, viena iš šalių turi teisę Sutartį nutraukti įspėdama apie tai kitą šalį prieš 30 kalendorinių dienų. Jeigu praėjus šiam 30 kalendorinių dienų laikotarpiui nenugalimos jėgos (force majeure) aplinkybės tęsiasi, Sutartis nutraukiama ir pagal Sutarties sąlygas šalys atleidžiamos nuo tolesnio Sutarties vykdymo.

**VIII. BAIGIAMOSIOS NUOSTATOS**

8.1. Vykdydamos Sutartį Šalys įsipareigoja asmens duomenų tvarkymą vykdyti teisėtai, laikydamosi 2016 m. balandžio 27 d priimto Europos Parlamento ir Tarybos reglamento (ES) 2016/679 dėl fizinių asmenų apsaugos ir kitų teisės aktų, reglamentuojančių asmens duomenų tvarkymą. Šalių atstovų, darbuotojų ar kitų asmenų, pasitelktų Sutarčiai vykdyti duomenų tvarkymo teisėtumas grindžiamas būtinybe įvykdyti Sutartį. Šalys įsipareigoja tinkamai informuoti visus asmenis, kurie bus pasitelkti Sutarčiai vykdyti, apie tai, kad jų asmens duomenys bus Šalių tvarkomi Sutarties vykdymo tikslais. Šalys pažymi, kad asmenys, kurie yra pasitelkti Sutarčiai su Šalimis vykdyti ir išvardinti Sutartyje, yra supažindinti su Sutartyje pateiktais jų asmeniniais duomenimis, ir Šalies nustatyta tvarka tam davė savo sutikimą.

8.2. Bet koks ginčas, kylantis iš Sutarties ar susijęs su Sutartimi, kuris neišsprendžiamas derybų būdu, turi būti sprendžiamas teisme Lietuvos Respublikos įstatymų nustatyta tvarka.

8.3. Sutartis surašoma dviem egzemplioriais – po vieną kiekvienai Sutarties šaliai.

8.4. Sutartis yra ir turto perdavimo-priėmimo aktas.

**IX. SUTARTIES ŠALIŲ REKVIZITAI IR ADRESAI**

|  |  |
| --- | --- |
| Nuomotojas | Nuomininkas |
| Pavadinimas | Pavadinimas (fizinio asmens vardas ir pavardė) |
| Adresas | Adresas |
| Juridinio asmens kodas | Juridinio asmens kodas |
| Atsiskaitomoji banko sąskaita | Atsiskaitomoji banko sąskaita |
| Nuomotojo vardu | Nuomininko vardu |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| A.V. | A.V. |

 (Jeigu reikalavimas turėti antspaudą nustatytas įstatymuose.)